(Návrh)

Z Á K O N

z .... 2005

o Slovenskej informačnej službe, Vojenskom obrannom spravodajstve a Vojenskej spravodajskej službe a o zmene a doplnení niektorých zákonov
(zákon o spravodajských službách)

Národná rada Slovenskej republiky sa uzniesla na tomto zákone:

Čl. I

PRVÁ HLAVA

ZÁKLADNÉ USTANOVENIA

§ 1
Predmet úpravy

Tento zákon upravuje pôsobnosť, riadenie, organizáciu, úlohy a kontrolu Slovenskej informačnej služby, Vojenského obranného spravodajstva a Vojenskej spravodajskej služby.   

§ 2
Vymedzenie základných pojmov

Na účely tohto zákona sa rozumie
a)	spravodajskou službou Slovenská informačná služba, Vojenské obranné spravodajstvo a Vojenská spravodajská služba, 
b)	spravodajskou činnosťou získavanie informácií najmä využívaním osobitných oprávnení a používaním osobitných prostriedkov ustanovených týmto zákonom, ich sústreďovanie a vyhodnocovanie, ako aj ich poskytovanie oprávneným užívateľom, a plnenie ďalších úloh ustanovených týmto zákonom a osobitným zákonom,
c)	spravodajskou ochranou činnosť vykonávaná alebo zabezpečovaná spravodajskou službou, ktorá je zameraná na ochranu a bezpečnosť príslušníkov spravodajskej služby a zamestnancov spravodajskej služby a osôb konajúcich v prospech spravodajskej služby (ďalej len „chránená osoba“) alebo na ochranu a bezpečnosť iných určených subjektov a na ochranu objektov, priestorov a vecí využívaných spravodajskou službou alebo chránenou osobou (ďalej len „chránený objekt“),
d)	nelegálnym obchodovaním dovoz, vývoz, nadobúdanie, obchodovanie, sprostredkúvanie obchodovania alebo preprava vecí, s ktorými je obchodovanie zakázané alebo inak obmedzené podľa právneho poriadku Slovenskej republiky a podľa medzinárodných zmlúv, ktorými je Slovenská republika viazaná, 
e)	príslušníkom spravodajskej služby (ďalej len „príslušník“) fyzická osoba, ktorá je v služobnom pomere podľa osobitných predpisov,) ktorá plní úlohy podľa tohto zákona alebo podľa osobitných predpisov,)   
f)	záujmovou osobou fyzická osoba, voči ktorej spravodajská služba využíva alebo využívala osobitné oprávnenia alebo používa alebo používala osobitné prostriedky ustanovené týmto zákonom alebo osobitným predpisom,)
g)	zamestnancom spravodajskej služby (ďalej len „zamestnanec“) fyzická osoba, ktorá je v štátnozamestnaneckom pomere) alebo v pracovnoprávnom vzťahu) k spravodajskej službe.

DRUHÁ  HLAVA

PÔSOBNOSŤ, RIADENIE, ORGANIZÁCIA A ÚLOHY 
SPRAVODAJSKÝCH SLUŽIEB

PRVÝ  ODDIEL
SLOVENSKÁ INFORMAČNÁ SLUŽBA
§ 3
Pôsobnosť, riadenie a organizácia Slovenskej informačnej služby

(1) Slovenská informačná služba je štátnym orgánom Slovenskej republiky s celoštátnou pôsobnosťou, ktorý vykonáva spravodajskú činnosť v rozsahu pôsobnosti ustanovenej týmto zákonom na úseku ochrany ústavného zriadenia, vnútorného poriadku a bezpečnosti štátu a pri plnení medzinárodných zmlúv a záväzkov, ktorými je Slovenská republika viazaná. Slovenská informačná služba je rozpočtová organizácia štátu.)
(2) Slovenskú informačnú službu riadi riaditeľ Slovenskej informačnej služby, ktorého vymenúva a odvoláva prezident Slovenskej republiky na návrh vlády Slovenskej republiky (ďalej len „vláda“). Vo veciach služobného pomeru riaditeľa Slovenskej informačnej služby podľa osobitného predpisu^3) rozhoduje prezident Slovenskej republiky.
(3) Riaditeľ Slovenskej informačnej služby zodpovedá za výkon svojej funkcie a za plnenie úloh Slovenskej informačnej služby vláde. 
(4) Vláda prostredníctvom predsedu vlády Slovenskej republiky (ďalej len „predseda vlády“)
a)	ukladá Slovenskej informačnej službe úlohy v rozsahu jej pôsobnosti podľa tohto zákona,
b)	určuje na návrh riaditeľa Slovenskej informačnej služby celkové početné stavy Slovenskej informačnej služby,)
c)	schvaľuje štatút Slovenskej informačnej služby, ktorým sa upravuje zameranie, organizácia a podrobnosti o riadení Slovenskej informačnej služby.
(5) Organizačnú štruktúru Slovenskej informačnej služby a zameranie činnosti jej organizačných zložiek určuje jej organizačný poriadok, ktorý vydáva riaditeľ Slovenskej informačnej služby.

§ 4
Úlohy Slovenskej informačnej služby

(1) Slovenská informačná služba v rozsahu svojej pôsobnosti vykonáva spravodajskú činnosť zameranú na
a)	ochranu ústavného zriadenia, vnútorného poriadku a bezpečnosti štátu, jeho územnej celistvosti a zvrchovanosti,
b)	aktivity spravodajských služieb cudzej moci a jej obdobných orgánov, služieb a inštitúcií,
c)	terorizmus, 
d)	organizovanú trestnú činnosť,
e)	nelegálne obchodovanie,
f)	nelegálnu medzinárodnú prepravu a migráciu osôb,
g)	ochranu záujmov Slovenskej republiky v oblasti hospodárstva, vedy a techniky, 
h)	spravodajskú ochranu vládou určených orgánov Slovenskej republiky a osôb (ďalej len „vládou určený orgán a osoba“), vrátane vládou určených orgánov a osôb pôsobiacich v zahraničí, 
i)	neoprávnenú manipuláciu s utajovanými skutočnosťami.
(2) Slovenská informačná služba zabezpečuje spravodajskou činnosťou podľa odseku 1 aj informácie, ktoré vznikli v zahraničí, alebo ktoré súvisia so zahraničím (ďalej len „informácie zo zahraničných zdrojov“).
(3) Slovenská informačná služba vykonáva spravodajskú ochranu chránených osôb    a chránených objektov vo svojej pôsobnosti; takúto ochranu možno poskytnúť v osobitných prípadoch aj ďalšiemu vládou určenému orgánu a osobe, vrátane určených orgánov a osôb pôsobiacich v zahraničí. 

DRUHÝ ODDIEL 

VOJENSKÉ OBRANNÉ SPRAVODAJSTVO 

§ 5
Pôsobnosť, riadenie a organizácia Vojenského obranného spravodajstva

(1) Vojenské obranné spravodajstvo vykonáva spravodajskú činnosť v rozsahu pôsobnosti ustanovenej týmto zákonom na úseku obrany štátu a pri plnení medzinárodných zmlúv a záväzkov, ktorými je Slovenská republika viazaná.
(2) Vojenské obranné spravodajstvo je rozpočtová organizácia štátu^6) zapojená na štátny rozpočet prostredníctvom rozpočtovej kapitoly Ministerstva obrany Slovenskej republiky, ktoré k nemu vykonáva funkciu zriaďovateľa.
(3) Vojenské obranné spravodajstvo riadi minister obrany  Slovenskej republiky (ďalej len „minister“), ktorý vymenúva a odvoláva riaditeľa Vojenského obranného spravodajstva. Riaditeľ Vojenského obranného spravodajstva zodpovedá za výkon svojej funkcie a za plnenie úloh Vojenského obranného spravodajstva ministrovi.
(4) Vláda môže ministrovi písomne ukladať úlohy pre Vojenské obranné spravodajstvo v rozsahu jeho pôsobnosti  podľa  tohto zákona.
(5) Na návrh ministra vláda určuje celkové početné stavy Vojenského obranného spravodajstva.
(6) Minister schvaľuje organizačnú štruktúru a vydáva organizačný poriadok Vojenského obranného spravodajstva.

§ 6
Úlohy Vojenského obranného spravodajstva

(1) Vojenské obranné spravodajstvo v rozsahu svojej pôsobnosti vykonáva spravodajskú činnosť zameranú na
a)	ochranu ústavného zriadenia, zvrchovanosti, územnej celistvosti a obranyschopnosti Slovenskej republiky,
b)	aktivity spravodajských služieb cudzej moci a jej obdobných orgánov, služieb a inštitúcií ohrozujúce plnenie úloh Ministerstva obrany Slovenskej republiky a ozbrojených síl Slovenskej republiky podľa osobitných predpisov,)
c)	terorizmus, ak ohrozuje obranyschopnosť Slovenskej republiky, 
d)	organizovaná trestná činnosť, ak ohrozuje obranyschopnosť Slovenskej republiky,
e)	nelegálne obchodovanie s vojenským materiálom,) zbraňami hromadného ničenia) a kontrolovaným tovarom a technológiami,)
f)	ochranu záujmov Slovenskej republiky v oblasti vojenskej výroby, výskumu a vývoja na zabezpečenie obranyschopnosti štátu, 
g)	ochranu vojensko-hospodárskych záujmov štátu,
h)	spravodajskú ochranu ministrom určených orgánov a osôb v pôsobnosti Ministerstva obrany Slovenskej republiky (ďalej len „ministrom určený orgán a osoba“),
i)	spravodajskú ochranu ozbrojených síl Slovenskej republiky pri plnení ich úloh podľa osobitného predpisu,) 
j)	neoprávnenú manipuláciu s utajovanými skutočnosťami.
(2) Vojenské obranné spravodajstvo vykonáva spravodajskú činnosť podľa odseku 1 písm. h) a i) aj mimo územia Slovenskej republiky.
(3) Vojenské obranné spravodajstvo zabezpečuje spravodajskou činnosťou informácie, ktoré sa týkajú podozrenia z páchania trestnej činnosti príslušníkmi ozbrojených síl Slovenskej republiky, ktorí sú v služobnom pomere podľa osobitného predpisu,) alebo sú vojakmi povinnej vojenskej služby,) osobami v štátnozamestnaneckom pomere,^4) pracovnoprávnom vzťahu alebo obdobnom pracovnom vzťahu^5) k Ministerstvu obrany Slovenskej republiky (ďalej len „ministerstvo“) alebo právnickým osobám, ktorých zriaďovateľom alebo zakladateľom je ministerstvo, ak sa ich dopustili v súvislosti s plnením úloh podľa osobitného predpisu.)
(4) Ak Vojenské obranné spravodajstvo vykonáva spravodajskú činnosť podľa odseku 3, ktorá sa týka príslušníka Vojenskej spravodajskej služby alebo zamestnanca Vojenskej spravodajskej služby, riaditeľ Vojenského obranného spravodajstva bezodkladne oznámi túto skutočnosť riaditeľovi Vojenskej spravodajskej služby.
(5) Vojenské obranné spravodajstvo vykonáva spravodajskú ochranu chránených osôb a chránených objektov vo svojej pôsobnosti; takúto ochranu možno poskytnúť v osobitných prípadoch aj ďalším ministrom určeným orgánom a osobám, vrátane ministrom určených orgánov a osôb pôsobiacich v zahraničí.

TRETÍ ODDIEL

VOJENSKÁ SPRAVODAJSKÁ SLUŽBA 

§ 7
Pôsobnosť, riadenie a organizácia Vojenskej spravodajskej služby 

(1) Vojenská spravodajská služba vykonáva spravodajskú činnosť v rozsahu pôsobnosti ustanovenej týmto zákonom na úseku obrany štátu a pri plnení medzinárodných zmlúv a záväzkov, ktorými je Slovenská republika viazaná, najmä zabezpečuje informácie zo zahraničných zdrojov. 
(2) Vojenská spravodajská služba je rozpočtová organizácia štátu^6) zapojená na štátny rozpočet prostredníctvom rozpočtovej kapitoly Ministerstva obrany Slovenskej republiky, ktoré k nej vykonáva funkciu zriaďovateľa.
(3) Vojenskú spravodajskú službu riadi minister, ktorý vymenúva a odvoláva riaditeľa Vojenskej spravodajskej služby. Riaditeľ Vojenskej spravodajskej služby zodpovedá za výkon svojej funkcie a za plnenie úloh Vojenskej spravodajskej služby ministrovi.
(4)Vláda môže ministrovi písomne ukladať úlohy pre Vojenskú spravodajskú službu v rozsahu jeho pôsobnosti podľa tohto zákona.
(5) Na návrh ministra vláda určuje celkové početné stavy Vojenskej spravodajskej služby.
(6)Minister schvaľuje organizačnú štruktúru a vydáva organizačný poriadok Vojenskej spravodajskej služby.

§ 8
Úlohy Vojenskej spravodajskej služby

(1) Vojenská spravodajská služba v rozsahu svojej pôsobnosti vykonáva spravodajskú činnosť zameranú na
a)	ochranu ústavného zriadenia, zvrchovanosti, územnej celistvosti a obranyschopnosti Slovenskej republiky,
b)	ozbrojené sily cudzej moci, 
c)	údaje o stave a rozvoji vojenskej výroby, výskumu a vývoja vo svete,
d)	aktivity ohrozujúce bezpečnosť štátu, najmä aktivity spôsobilé privodiť podmienky na vypovedanie vojny alebo vyhlásenie  vojnového stavu podľa osobitného predpisu,)
e)	aktivity spravodajských služieb cudzej moci a jej obdobných orgánov, služieb a inštitúcií ohrozujúce plnenie úloh ministerstva a ozbrojených síl Slovenskej republiky podľa osobitných predpisov,^16) 
f)	terorizmus, ak ohrozuje obranyschopnosť Slovenskej republiky,
g)	organizovanú trestnú činnosť, ak ohrozuje obranyschopnosť Slovenskej republiky,
h)	nelegálne obchodovanie s vojenským materiálom^9) zbraňami hromadného ničenia^10) a kontrolovaným tovarom a technológiami,^11)
i)	informácie dôležité pre rozhodovanie orgánov riadenia a velenia ozbrojených síl Slovenskej republiky pri plnení úloh ozbrojených síl Slovenskej republiky podľa osobitného predpisu,^12) 
j)	spravodajskú ochranu ministrom určených orgánov a osôb, vrátane ministrom určených orgánov a osôb pôsobiacich v zahraničí,
k)	neoprávnenú manipuláciu s utajovanými skutočnosťami.
(2) Vojenská spravodajská služba vykonáva spravodajskú ochranu chránených osôb a chránených objektov vo svojej pôsobnosti; takúto ochranu možno poskytnúť v osobitných prípadoch aj ďalším ministrom určeným orgánom a osobám, vrátane ministrom určených orgánov a osôb pôsobiacich v zahraničí.

ŠTVRTÝ ODDIEL
SPOLOČNÉ USTANOVENIA

§ 9
Úlohy spravodajských služieb

(1)	Spravodajské služby získavajú informácie najmä používaním osobitných prostriedkov a využívaním osobitných oprávnení ustanovených týmto zákonom a z verejne dostupných informačných zdrojov.
(2)	Spravodajské služby v rozsahu svojej pôsobnosti používajú technické prostriedky a dopravné prostriedky pri plnení úloh podľa tohto zákona.
(3)	Spravodajské služby v rozsahu svojej pôsobnosti
a)	zabezpečujú odborné vzdelávanie a výcvik svojich príslušníkov a zamestnancov,
b)	zabezpečujú ochranu práv a právom chránených záujmov svojich príslušníkov a zamestnancov v súvislosti s plnením úloh podľa tohto zákona alebo osobitných predpisov,^2)
c)	vydávajú interné predpisy na zabezpečenie právnej úpravy vecí patriacich do ich pôsobnosti,
d)	vykonávajú vnútornú kontrolu dodržiavania všeobecne záväzných právnych predpisov a interných predpisov svojimi príslušníkmi a zamestnancami pri plnení úloh spravodajskej služby podľa tohto zákona; 
(4)	Spravodajské služby vykonávajú pyrotechnickú ochranu zameranú na zaistenie bezpečnosti príslušníkov, zamestnancov a ďalších osôb určených  riaditeľom príslušnej spravodajskej služby a tiež hnuteľného majetku a nehnuteľného majetku v ich správe.
(5)	Pri výkone pyrotechnickej ochrany podľa odseku 4 možno použiť aj služobného psa.
(6)	Spravodajské služby plnia aj ďalšie úlohy, ak tak ustanovuje osobitný zákon 
alebo medzinárodná zmluva, ktorou je Slovenská republika viazaná.) 

§ 10
Spolupráca

(1)	Spravodajské služby vzájomne spolupracujú pri plnení úloh podľa tohto zákona.
(2)	Spravodajské služby pri plnení úloh podľa tohto zákona spolupracujú s orgánmi verejnej moci, ozbrojenými silami Slovenskej republiky (ďalej len „ozbrojené sily“), ozbrojenými bezpečnostnými zbormi, ozbrojenými zbormi, právnickými osobami a fyzickými  osobami. 

§ 11
Medzinárodná spolupráca

(1)	Spravodajské služby spolupracujú so spravodajskými službami iných štátov      a obdobnými orgánmi, službami a inštitúciami iných štátov a s medzinárodnými organizáciami v tejto oblasti najmä formou výmeny informácií, výmeny styčných dôstojníkov, prípadne inými formami.
(2)	Slovenská informačná služba môže na plnenie úloh podľa tohto zákona vysielať svojich príslušníkov mimo územia Slovenskej republiky najmä k spravodajským službám iných štátov alebo k obdobným orgánom, službám a inštitúciám iných štátov alebo k medzinárodným organizáciám alebo po dohode s Ministerstvom zahraničných vecí Slovenskej republiky k zastupiteľským úradom Slovenskej republiky.
(3)	Vojenské obranné spravodajstvo a Vojenská spravodajská služba môžu na plnenie úloh podľa tohto zákona vysielať svojich príslušníkov mimo územia Slovenskej republiky najmä k spravodajským službám iných štátov a k ich obdobným orgánom, službám a inštitúciám, alebo k medzinárodným organizáciám, na vojenské cvičenia a vojenské operácie, do mierových pozorovateľských misií, na plnenie záväzkov z medzinárodnej zmluvy o spoločnej obrane proti napadnutiu alebo po dohode s Ministerstvom zahraničných vecí Slovenskej republiky k zastupiteľským úradom Slovenskej republiky.

§ 12
Poskytovanie informácií

(1)	Spravodajské služby poskytujú prezidentovi Slovenskej republiky informácie, ktoré sú významné pre jeho činnosť a rozhodovanie. Predsedovi Národnej rady Slovenskej republiky poskytujú spravodajské služby informácie, ktoré sú významné pre činnosť a rozhodovanie Národnej rady Slovenskej republiky a predsedovi vlády poskytujú informácie, ktoré sú významné pre činnosť a rozhodovanie vlády.
(2)	Okrem poskytovania informácií podľa odseku 1 poskytujú spravodajské služby v určenej lehote a požadovanom rozsahu aj informácie, ktoré sú potrebné na výkon funkcie, 
a)	prezidentovi Slovenskej republiky, 
b)	predsedovi Národnej rady Slovenskej republiky,
c)	predsedovi vlády.
(3)	Spravodajské služby poskytujú prostredníctvom riaditeľov spravodajských služieb alebo nimi poverených osôb informácie aj predsedovi ústredného krízového štábu, ak si to vyžaduje plnenie jeho úloh podľa osobitného predpisu.) Spravodajské služby poskytujú informácie o trestnej činnosti útvarom Policajného zboru alebo prokuratúry, a to najmä o páchaní organizovanej trestnej činnosti. Iným orgánom verejnej moci spravodajské služby poskytujú informácie, ak je to nevyhnutné na zamedzenie alebo objasnenie protiprávnej činnosti. 
(4)	Vojenské obranné spravodajstvo a Vojenská spravodajská služba informácie získané vlastnou spravodajskou činnosťou poskytujú ministrovi. 
(5)	Vojenská spravodajská služba informácie získané spravodajskou činnosťou, ktoré sú potrebné na plnenie úloh ozbrojených síl podľa osobitného predpisu,^12) poskytuje ozbrojeným silám v rozsahu a spôsobom, ktorý určí minister.  
(6)	Spravodajské služby môžu poskytnúť nevyhnutné informácie spravodajským službám iných štátov a obdobným orgánom, službám a inštitúciám iných štátov alebo medzi-
národným organizáciám v tejto oblasti a ich orgánom pri plnení úloh v rámci medzinárodnej 
spolupráce, alebo ak to vyplýva z medzinárodných zmlúv, ktorými je Slovenská republika viazaná. 
(7)	Slovenská informačná služba poskytuje informácie štátnym orgánom a ústavným činiteľom uvedeným v odsekoch 1 a 2 prostredníctvom riaditeľa Slovenskej informačnej služby. Ak takéto informácie nemôže poskytnúť riaditeľ Slovenskej informačnej služby, poskytuje ich osoba poverená riaditeľom Slovenskej informačnej služby. O poskytnutí informácií poverená osoba upovedomí bezodkladne riaditeľa Slovenskej informačnej služby.
(8)	Vojenské obranné spravodajstvo a Vojenská spravodajská služba poskytujú informácie štátnym orgánom a ústavným činiteľom uvedeným v odsekoch 1 a 2 prostredníctvom ministra. Ak takéto informácie nemôže poskytnúť minister, poskytuje ich riaditeľ Vojenského obranného spravodajstva alebo riaditeľ Vojenskej spravodajskej služby alebo nimi poverené osoby, ktoré o takom poskytnutí informácií bezodkladne upovedomia riaditeľa Vojenského obranného spravodajstva alebo riaditeľa Vojenskej spravodajskej služby, ktorým boli na poskytovanie informácií poverené. O poskytnutí informácií riaditeľ Vojenského obranného spravodajstva alebo riaditeľ Vojenskej spravodajskej služby upovedomí  bezodkladne ministra.
(9)	Ak o to spravodajská služba požiada, sú štátne orgány a inštitúcie, ktorým spravodajská služba poskytla informácie podľa odseku 3, povinné  informovať spravodajskú službu o spôsobe nakladania s takto poskytnutými informáciami. 

TRETIA HLAVA

KONTROLA SPRAVODAJSKÝCH SLUŽIEB

PRVÝ ODDIEL

KONTROLA NÁRODNOU RADOU SLOVENSKEJ REPUBLIKY

§ 13

(1)	Národná rada Slovenskej republiky vykonáva kontrolu činnosti Slovenskej informačnej služby prostredníctvom Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby.
(2)	Národná rada Slovenskej republiky vykonáva kontrolu činnosti Vojenského obranného spravodajstva a Vojenskej spravodajskej služby prostredníctvom Osobitného kontrolného výboru Národnej rady Slovenskej republiky na kontrolu činnosti Vojenského obranného spravodajstva a Vojenskej spravodajskej služby.

§ 14

(1)	Riaditeľ Slovenskej informačnej služby a minister predkladajú Národnej rade Slovenskej republiky najmenej raz ročne alebo na požiadanie Národnej rady Slovenskej republiky správu o činnosti príslušnej spravodajskej služby, ktorá obsahuje
a)	zameranie spravodajskej služby,
b)	údaje o poskytovaní informácií podľa § 12,
c)	údaje o čerpaní prostriedkov z rozpočtu spravodajskej služby,
d)	údaje o spolupráci podľa § 10 a o medzinárodnej spolupráci podľa § 11,
e)	opatrenia prijaté a vykonané na odstránenie nedostatkov zistených pri výkone vnútornej kontroly podľa § 9 ods. 3 písm. d).
(2)	Správa prerokovaná v Národnej rade Slovenskej republiky sa na účely uverejnenia v hromadných informačných prostriedkoch upraví tak, aby neobsahovala utajované skutočnosti.
(3)	 Riaditeľ Slovenskej informačnej služby predkladá na požiadanie Osobitnému kontrolnému výboru Národnej rady Slovenskej republiky na kontrolu činnosti Slovenskej informačnej služby
a)	organizačný poriadok,
b)	podklady k návrhu rozpočtu,
c)	podklady potrebné na kontrolu čerpania prostriedkov z rozpočtu Slovenskej informačnej  služby,
d)	interné predpisy upravujúce
1.	zameranie a organizačnú štruktúru Slovenskej informačnej služby,
2.	podmienky používania osobitných prostriedkov,
3.	podmienky využívania osobitných oprávnení,
4.	druhy a spôsoby vedenia evidencií.
(4)	Osobitný kontrolný výbor Národnej rady Slovenskej republiky na kontrolu činnosti Slovenskej informačnej služby môže požadovať od riaditeľa Slovenskej informačnej služby vysvetlenie, ak vznikne dôvodné podozrenie z nezákonného obmedzovania základných práv a slobôd prostriedkami spravodajskej služby.
(5)	Minister predkladá na požiadanie Osobitnému kontrolnému výboru Národnej rady Slovenskej republiky na kontrolu činnosti Vojenského obranného spravodajstva a Vojenskej spravodajskej služby
a) organizačný poriadok,
b) podklady k návrhu rozpočtu,
c) podklady potrebné na kontrolu čerpania prostriedkov z rozpočtu Vojenského obranného 
    spravodajstva a Vojenskej spravodajskej služby,
d) interné predpisy upravujúce
     1. zameranie a organizačnú štruktúru Vojenského obranného spravodajstva a Vojenskej 
         spravodajskej služby,
2. podmienky používania osobitných prostriedkov,
3. podmienky využívania osobitných oprávnení,
4. druhy a spôsoby vedenia evidencií.
(6)	Osobitný kontrolný výbor Národnej rady Slovenskej republiky na kontrolu činnosti Vojenského obranného spravodajstva a Vojenskej spravodajskej služby môže požadovať od ministra vysvetlenie, ak vznikne dôvodné podozrenie z nezákonného obmedzovania základných práv a slobôd prostriedkami spravodajskej služby.
(7)	Riaditeľ Slovenskej informačnej služby a minister je povinný žiadosti podľa odsekov 4 a 6 vyhovieť v primeranej lehote; poskytnutie takéhoto vysvetlenia môže riaditeľ Slovenskej informačnej služby a minister odmietnuť, ak by tým mohlo dôjsť k ohrozeniu plnenia konkrétnej úlohy spravodajskej služby podľa tohto zákona alebo k odhaleniu zdrojov spravodajskej služby alebo odhaleniu totožnosti jej príslušníkov, zamestnancov alebo osôb konajúcich v prospech spravodajskej služby alebo odhaleniu záujmových osôb, ktoré sú naďalej objektom spravodajského rozpracovania, alebo proti ktorým sa v čase odmietnutia poskytnutia vysvetlenia používajú osobitné  prostriedky podľa tohto zákona. Odmietnutie je riaditeľ Slovenskej informačnej služby alebo minister povinný odôvodniť. Ak odpadol dôvod, pre ktorý sa poskytnutie vysvetlenia odmietlo, riaditeľ Slovenskej informačnej služby alebo minister je povinný bezodkladne poskytnúť požadované vysvetlenie.  
(8)	Ak sa pri výkone kontroly činnosti spravodajskej služby zistia skutočnosti, ktoré odôvodňujú podozrenie z porušenia tohto zákona spravodajskou službou, oznámi sa táto skutočnosť predsedovi Národnej rady Slovenskej republiky a generálnemu prokurátorovi Slovenskej republiky. Ak sa zistilo podozrenie z porušenia tohto zákona Slovenskou informačnou službou, Osobitný kontrolný výbor Národnej rady Slovenskej republiky na kontrolu činnosti Slovenskej informačnej služby informuje tiež predsedu vlády. Ak sa zistilo podozrenie z porušenia tohto zákona Vojenským obranným spravodajstvom alebo Vojenskou spravodajskou službou, Osobitný kontrolný výbor Národnej rady Slovenskej republiky na kontrolu činnosti Vojenského obranného spravodajstva a Vojenskej spravodajskej služby informuje tiež ministra.

§ 15

(1)	Člen Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby má na základe uznesenia tohto výboru právo vstupovať do chránených objektov v sprievode riaditeľa Slovenskej informačnej služby alebo ním poverenej osoby.
(2)	Člen Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby a ďalšia osoba, ktorá sa zúčastní na rokovaní tohto výboru, sú povinní zachovávať mlčanlivosť o skutočnostiach, s ktorými sa oboznámili pri výkone kontrolnej právomoci tohto výboru alebo v súvislosti s ním. Povinnosť zachovávať mlčanlivosť trvá aj po skončení výkonu funkcie člena Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby alebo po ukončení účasti ďalšej osoby na rokovaní tohto výboru. 
(3)	Člena Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby a ďalšiu osobu, ktorá sa zúčastní na rokovaní tohto výboru, možno oslobodiť od povinnosti zachovávať mlčanlivosť podľa odseku 2 len uznesením Národnej rady Slovenskej republiky. Pred prijatím tohto uznesenia si Národná rada Slovenskej republiky vyžiada stanovisko Slovenskej informačnej služby.
(4)	Ustanovenia odsekov 1 až 3 sa vzťahujú na práva a povinnosti člena Osobitného kontrolného výboru Národnej rady Slovenskej republiky na kontrolu činnosti Vojenského obranného spravodajstva a Vojenskej spravodajskej služby rovnako.
(5)	Ustanovením odsekov 2 a 3 nie sú dotknuté osobitné predpisy o ochrane utajovaných skutočností.^2)

DRUHÝ ODDIEL

KONTROLA INÝMI ŠTÁTNYMI ORGÁNMI

§ 16
 
(1)	Kontrolná právomoc iných štátnych orgánov na kontrolu hospodárnosti a účelnosti nakladania s majetkom štátu v správe spravodajských služieb a plnenia štátneho rozpočtu podľa osobitných predpisov) nie je týmto zákonom dotknutá.
(2)	Kontrolná právomoc orgánov uvedených v odseku 1 sa nevzťahuje na kontrolu efektívnosti hospodárenia s majetkom štátu v správe spravodajských služieb využívaného na utajenie činnosti spravodajských služieb a na utajenie totožnosti príslušníkov, používania osobitných prostriedkov, osobitných spôsobov vykazovania údajov a osobitných finančných prostriedkov.
(3)	Orgány kontroly nie sú pri výkone kontroly hospodárenia spravodajskej služby podľa odseku 1 oprávnené
a)	bez povolenia vstupovať do chránených objektov, 
b)	požadovať od spravodajskej služby predloženie takých dokladov a písomností, vrátane dát spracúvaných prostriedkami výpočtovej techniky alebo také ústne a písomné informácie, vyjadrenia a vysvetlenia ku kontrolovaným skutočnostiam a zisteným nedostatkom, ktorých poskytnutím by došlo k odhaleniu konkrétnych foriem, metód, prostriedkov alebo výsledkov spravodajskej činnosti alebo k odhaleniu totožnosti príslušníkov a zamestnancov alebo osôb konajúcich v prospech spravodajskej služby.
(4)	Ustanoveniami odsekov 1 až 3 nie je dotknutá povinnosť poskytovania údajov o hospodárení spravodajskej služby orgánom činným v trestnom konaní na účely trestného konania podľa osobitného predpisu.) 
(5)	Na nakladanie s majetkom štátu v správe spravodajskej služby sa vzťahuje osobitný predpis,)  ak tento zákon neustanovuje inak.

TRETÍ ODDIEL

INFORMOVANIE VEREJNOSTI

§ 17

(1)	Spravodajské služby informujú o svojej činnosti verejnosť prostredníctvom hromadných informačných prostriedkov, ak tomu nebránia dôvody ustanovené osobitnými predpismi.^2) Pri informovaní dbajú na to, aby neohrozovali výkon pôsobnosti a plnenie konkrétnych úloh spravodajských služieb podľa tohto zákona. 
(2)	Spravodajské služby odmietnu poskytnutie informácií z dôvodov uvedených      v odseku 1 a z dôvodov uvedených v osobitnom predpise.) 

§ 18

(1)	Ak sa použitím informačno-technického prostriedku voči konkrétnej fyzickej osobe (ďalej len „dotknutá osoba“) nezískali informácie, ktoré boli dôvodom pre zákonné použitie informačno-technického prostriedku (ďalej len „neúspešné použitie informačno-technického prostriedku“), spravodajská služba písomne oznámi dotknutej osobe údaje          o mieste, čase a dôvodoch použitia informačno-technického prostriedku, a to najneskôr do piatich rokov od ukončenia neúspešného použitia informačno-technického prostriedku.
(2)	O tom, kedy bude dotknutej osobe oznámené neúspešné použitie informačno-technického prostriedku podľa odseku 1, rozhodne riaditeľ príslušnej spravodajskej služby; pri tom je povinný prihliadať na okolnosti a dôvody, ktoré viedli k zákonnému použitiu informačno-technického prostriedku a na to, aby oznámením nebolo ohrozené plnenie úloh spravodajskej služby. 
(3)	Ak nie je miesto pobytu dotknutej osoby známe, alebo jej písomné oznámenie podľa odseku 1 nemožno doručiť, oznámi spravodajská služba údaje o dotknutej osobe, mieste, čase a dôvodoch neúspešného použitia informačno-technického prostriedku voči dotknutej osobe Osobitnému kontrolnému výboru Národnej rady Slovenskej republiky na kontrolu činnosti Slovenskej informačnej služby alebo Osobitnému kontrolnému výboru Národnej rady Slovenskej republiky na kontrolu činnosti Vojenského obranného spravodajstva a Vojenskej spravodajskej služby.
(4)	Spravodajská služba nemusí postupovať podľa odsekov 1 a 2, ak dotknutá osoba je stále objektom záujmu spravodajskej služby, ak dôvody na použitie informačno- technického prostriedku trvajú, alebo ak je voči dotknutej osobe v čase rozhodovania o poskytnutí oznámenia podľa odsekov 1 a 2 opätovne použitý informačno-technický prostriedok. V týchto prípadoch je spravodajská služba povinná po uplynutí piatich rokov od ukončenia neúspešného použitia informačno-technického prostriedku bezodkladne písomne informovať Osobitný kontrolný výbor Národnej rady Slovenskej republiky na kontrolu činnosti Slovenskej informačnej služby alebo Osobitný kontrolný výbor Národnej rady Slovenskej republiky na kontrolu činnosti Vojenského obranného spravodajstva a Vojenskej spravodajskej služby o údajoch dotknutej osoby, mieste, čase a dôvodoch neúspešného použitia informačno-technického prostriedku.
(5)	Spravodajská služba nepostupuje podľa odsekov 1 a 2, ak by oznámenie údajov podľa odseku 1 mohlo poškodiť záujmy Slovenskej republiky v medzinárodných stykoch, jej bezpečnostné záujmy alebo viesť k vážnemu ohrozeniu práv alebo oprávnených záujmov dotknutej osoby.

ŠTVRTÝ ODDIEL

VYBAVOVANIE SŤAŽNOSTÍ

§ 19

(1)	Podľa tohto zákona sa vybavujú písomné sťažnosti fyzických osôb alebo právnických osôb, ktoré
a)	sa domáhajú ochrany svojich základných práv a slobôd z dôvodu, že činnosťou spravodajskej služby došlo k ich porušeniu alebo ohrozeniu, 
b)	upozorňujú na porušenie všeobecne záväzných právnych predpisov činnosťou spravodajskej služby.
(2)	Za sťažnosť podľa tohto zákona sa nepovažuje podanie fyzickej osoby alebo právnickej osoby zaslané spravodajskej službe,
a)	ktorým sa občan Slovenskej republiky nedomáha ochrany svojich základných práv a slobôd z dôvodu ich porušenia alebo ohrozenia činnosťou spravodajskej služby,
b)	v ktorom upozorňuje na nesprávnu činnosť iného orgánu verejnej moci,
c)	ktorého vybavovanie je upravené osobitnými predpismi.)
(3)	Spravodajská služba je povinná podanie, ktoré nie je sťažnosťou podľa tohto zákona, do piatich pracovných dní od doručenia vrátiť s uvedením dôvodu tomu, kto ho podal; to neplatí, ak ide o splnenie oznamovacej povinnosti podľa osobitného predpisu.)
(4)	O vybavení sťažnosti smerujúcej proti činnosti príslušníkov a zamestnancov rozhoduje riaditeľ príslušnej spravodajskej služby.
(5)	Riaditeľ príslušnej spravodajskej služby je povinný rozhodnúť o sťažnosti do 60 dní odo dňa doručenia sťažnosti.
(6)	Výsledok prešetrenia sťažnosti sa oznamuje sťažovateľovi písomne s odôvodnením, či je sťažnosť opodstatnená alebo neopodstatnená. Ak sa zistila opodstatnenosť sťažnosti, uvedú sa v oznámení aj opatrenia prijaté alebo vykonané na odstránenie zistených nedostatkov, ak je to možné; súčasťou oznámenia nesmú byť utajované skutočnosti. 
(7)	Na vybavovanie sťažností podľa tohto zákona sa nevzťahuje osobitný predpis.)

ŠTVRTÁ HLAVA

OSOBITNÉ PROSTRIEDKY A OSOBITNÉ OPRÁVNENIA 

PRVÝ  ODDIEL

VŠEOBECNÉ USTANOVENIA

§ 20

(1)	Pri plnení úloh podľa zákona je spravodajská služba oprávnená používať osobitné prostriedky a využívať osobitné oprávnenia.
(2)	Osobitnými prostriedkami podľa odseku 1 sa rozumejú
a)	spravodajské prostriedky,
b)	informačno-technické prostriedky,
c)	spravodajská technika.
(3)	Spravodajská služba je povinná zabezpečiť ochranu používaných osobitných prostriedkov pred vyzradením a zneužitím.
(4)	Osobitnými oprávneniami podľa odseku 1 sa rozumejú oprávnenia
a)	používať osobitné spôsoby vykazovania údajov,
b)	používať osobitné finančné prostriedky a osobitné spôsoby verejného  obstarávania,
c)	používať technickú ochranu,
d)	držať nebezpečné látky a zakázané veci,
e)	kontrolovať šírenie elektromagnetických vĺn,
f)	vyžadovať poskytnutie pomoci, podkladov a informácií.

DRUHÝ ODDIEL

OSOBITNÉ PROSTRIEDKY 

§ 21
Vymedzenie spravodajských prostriedkov

(1)	Spravodajskými prostriedkami sa na účely tohto zákona rozumejú
a)	príslušník v legalizácii (ďalej len „legalizant“),
b)	osoba konajúca v prospech spravodajskej služby,
c)	spravodajský krycí subjekt a spravodajský krycí objekt,
d)	spravodajská legenda (ďalej len „legenda“),
e)	spravodajský legalizačný dokument (ďalej len „legalizačný dokument“), 
f)	spravodajské sledovanie osôb a vecí (ďalej len „sledovanie“),
g)	predstieraný prevod veci.
(2)	Spravodajská služba vedie vo svojej pôsobnosti evidenciu o používaní spravodajských prostriedkov. 

§ 22
Legalizant

Legalizantom sa na účely tohto zákona rozumie príslušník, ktorý pri plnení úloh spravodajskej služby podľa tohto zákona vystupuje pod legendou a utajuje svoju príslušnosť k spravodajskej službe.

§ 23
Osoba konajúca v prospech spravodajskej služby

(1) Osobou konajúcou v prospech spravodajskej služby sa na účely tohto zákona rozumie fyzická osoba, ktorá dobrovoľne, utajeným spôsobom poskytuje informácie a služby spravodajskej službe pri plnení jej úloh.
(2) Osobou konajúcou v prospech spravodajskej služby nesmie byť príslušník ozbrojeného bezpečnostného zboru podľa osobitného predpisu,) vydavateľ periodickej tlače, prevádzkovateľ iného hromadného informačného prostriedku, šéfredaktor, redaktor, moderátor, zamestnanec periodickej tlače alebo spolupracovník periodickej tlače alebo iného hromadného informačného prostriedku.)
(3) Ak je to nevyhnutné v záujme ochrany ústavného zriadenia, vnútorného poriadku a bezpečnosti štátu, predseda Bezpečnostnej rady Slovenskej republiky môže na návrh riaditeľa spravodajskej služby písomne rozhodnúť, že spravodajská služba využije služby, ktoré jej poskytne konkrétna osoba uvedená v odseku 2 ako osoba konajúca v prospech spravodajskej služby. Každú takúto výnimku je potrebné písomnou formou oznámiť Osobitnému kontrolnému výboru Národnej rady Slovenskej republiky na kontrolu činnosti Slovenskej informačnej služby alebo Osobitnému kontrolnému výboru Národnej rady Slovenskej republiky na kontrolu činnosti Vojenského obranného spravodajstva a Vojenskej spravodajskej služby.

§ 24
Spravodajský krycí subjekt a spravodajský krycí objekt

(1)	Spravodajským krycím subjektom sa na účely tohto zákona rozumie právnická osoba vystupujúca pod legendou za účelom utajenia činnosti spravodajskej služby alebo utajenia činnosti jej príslušníkov pri výkone pôsobnosti a pri plnení úloh spravodajskej služby podľa tohto zákona.
(2)	Spravodajským krycím objektom sa na účely tohto zákona rozumie hnuteľná vec alebo nehnuteľná vec používaná alebo užívaná pod legendou za účelom utajenia činnosti  spravodajskej služby alebo utajenia činnosti jej príslušníkov pri výkone pôsobnosti a pri plnení úloh spravodajskej služby podľa tohto zákona.
(3)	Výdavky spojené s používaním spravodajského krycieho subjektu a spravodajského krycieho objektu sa uhrádzajú z osobitných finančných prostriedkov podľa § 32.
(4)	Majetok spravodajského krycieho subjektu a spravodajský krycí objekt sú majetkom Slovenskej republiky.

§ 25
Legenda

(1)	Legendou sa na účely tohto zákona rozumie súhrn nepravých údajov o príslušníkovi alebo osobe konajúcej v prospech spravodajskej služby, najmä o jej totožnosti, osobnom stave, vzdelaní, zamestnaní a o mieste trvalého pobytu alebo súhrn nepravých údajov o spravodajskom krycom subjekte a zároveň údajov o jeho skutočnom účele.
(2)	Legendou sa na účely tohto zákona rozumie aj súhrn nepravých údajov o spravodajskom krycom objekte a zároveň údajov o jeho skutočnom účele.
(3)	Za účelom vytvorenia a zachovania legendy spravodajská služba môže za podmienok ustanovených týmto zákonom vyhotovovať, meniť a používať legalizačné dokumenty a v informačných systémoch a evidenciách štátnych orgánov, ozbrojených bezpečnostných zborov, ozbrojených zborov, ozbrojených síl, orgánov samosprávy a verejnoprávnych inštitúcií zaznamenávať a vyberať potrebné údaje a používať osobitné prostriedky vykazovania údajov pri hospodárení s prostriedkami štátneho rozpočtu vrátane devízového hospodárenia, pri priznávaní dane z príjmov, vykazovaní poistného na zdravotné poistenie, poistného na sociálne zabezpečenie a príspevku na poistenie v nezamestnanosti. 
(4)	Príslušník alebo osoba konajúca v prospech spravodajskej služby je za účelom vytvorenia a zachovania legendy oprávnená používať alebo užívať spravodajský krycí objekt podľa § 24 ods. 2 v rozsahu a spôsobom, ktorý určí riaditeľ príslušnej spravodajskej služby.

§ 26
Legalizačný dokument

(1)	Legalizačným dokumentom na účely tohto zákona sú krycie doklady slúžiace na utajenie pravej totožnosti príslušníka alebo jeho príslušnosti k spravodajskej službe alebo na utajenie pravej totožnosti osoby konajúcej v prospech spravodajskej služby a iné listiny alebo veci slúžiace na utajenie skutočného účelu spravodajského krycieho subjektu alebo spravodajského krycieho objektu alebo na utajenie činnosti spravodajskej služby podľa tohto zákona.
(2)	Legalizačným dokumentom nesmie byť
a)	preukaz poslanca Národnej rady Slovenskej republiky,
b)	preukaz člena vlády,
c)	služobný preukaz sudcu,
d)	služobný preukaz prokurátora,
e)	preukaz šéfredaktora, redaktora periodickej tlače alebo iného hromadného informačného prostriedku.
(3)	Legalizačné dokumenty vyhotovuje spravodajská služba, ak tento zákon neustanovuje inak. 
(4)	Krycie doklady pre potreby spravodajskej služby vyhotovuje Policajný zbor podľa osobitného predpisu.)  
(5)	Za účelom vyhotovovania legalizačných dokumentov sú štátne orgány, verejnoprávne inštitúcie, orgány samosprávy a iné právnické osoby povinné bezodplatne poskytnúť potrebné tlačivá s odtlačkom ich úradnej pečiatky a podpisom oprávnenej osoby, ako aj iné komponenty potrebné na vyhotovenie legalizačného dokumentu.
(6)	Spravodajská služba je povinná viesť evidenciu vyhotovených legalizačných dokumentov a evidenciu zaznamenávania a vyberania potrebných údajov v informačných systémoch a evidenciách podľa § 25 ods. 3 a evidenciu tlačív podľa odseku 5.

§ 27
Sledovanie

(1)	Sledovaním sa na účely tohto zákona rozumie činnosť vykonávaná utajovaným spôsobom, ktorá je zameraná na získavanie informácií o pohybe a činnosti záujmovej osoby alebo o pohybe veci.
(2)	O vykonaní sledovania rozhoduje riaditeľ príslušnej spravodajskej služby alebo ním poverený príslušník, ak tento zákon neustanovuje inak.
(3)	Ak je nevyhnutné, aby sa sledovanie vykonalo v priestoroch neslúžiacich na bývanie, alebo na pozemkoch, ktoré nie sú verejne prístupné, rozhoduje o vykonaní sledovania zákonný sudca) na základe žiadosti spravodajskej služby o vykonanie sledovania; v rozhodnutí sa uvedú priestory neslúžiace na bývanie alebo pozemky, ktoré nie sú verejne prístupné a v ktorých sa má vykonať sledovanie. Žiadosť spravodajskej služby o vykonanie sledovania musí obsahovať údaje o záujmových osobách a veciach, ktoré majú byť sledované a dôvody na použitie sledovania. V rozhodnutí musí byť ustanovená doba, kedy bude sledovanie vykonávané; táto doba nesmie presiahnuť šesť mesiacov. Zákonný sudca môže dobu sledovania predĺžiť najviac o šesť mesiacov, a to aj opakovane. Sledovanie podľa tohto odseku však nesmie trvať dlhšie ako 12 mesiacov. 
(4)	Spravodajská služba je povinná sústavne skúmať trvanie dôvodov, ktoré viedli k použitiu sledovania. Ak takéto dôvody pominuli, sledovanie sa musí bezodkladne skončiť. Ak ide o sledovanie podľa odseku 3, spravodajská služba bezodkladne oznámi skončenie sledovania zákonnému sudcovi.
(5)	Ak sledovanie podľa odseku 3 neznesie odklad a rozhodnutie zákonného sudcu nie je možné získať vopred, sledovanie možno začať aj bez takéhoto rozhodnutia. Spravodajská služba je však povinná bezodkladne požiadať o vydanie rozhodnutia podľa odseku 3. Ak rozhodnutie nebude do 24 hodín vydané, musí sa sledovanie bezodkladne skončiť a vyhotovené záznamy sa musia predpísaným spôsobom bezodkladne zničiť.
(6)	Pri sledovaní možno použiť spravodajskú techniku podľa tohto zákona.
(7)	Ak sledovaním neboli získané informácie potrebné na plnenie úloh spravodajskej služby podľa tohto zákona, musia sa vyhotovené záznamy predpísaným spôsobom bezodkladne zničiť.

§ 28
Predstieraný prevod veci

Predstieraným prevodom veci sa na účely tohto zákona rozumie predstieranie kúpy, predaja alebo iného spôsobu prevodu veci, na držanie ktorej sa vyžaduje osobitné povolenie alebo, držanie ktorej je zakázané.

§ 29
Informačno-technické prostriedky

Na účely plnenia úloh podľa tohto zákona je spravodajská služba oprávnená používať informačno-technické prostriedky za podmienok ustanovených osobitným  predpisom.^3) 
§ 30
Spravodajská technika

Spravodajskou technikou sa na účely tohto zákona rozumejú najmä elektrotechnické, rádiotechnické, fototechnické, optické, mechanické a iné technické prostriedky a zariadenia alebo ich súbory používané  
a)	na vyhotovovanie obrazového, zvukového alebo iného záznamu na verejne prístupných miestach alebo spôsobom, ktorým sa nezasahuje do základných práv a slobôd,
b)	pri technickej ochrane (§ 33),
c)	na zachytávanie, zaznamenávanie a vyhodnocovanie informácií, ktoré sú šírené spôsobom, ktorý umožňuje prístup k nim vopred neurčenému okruhu osôb,
d)	na sledovanie telekomunikačnej prevádzky, rádiokomunikačnej prevádzky a inej obdobnej prevádzky bez odpočúvania a zaznamenávania ich obsahu,
e)	na zisťovanie toku poštových zásielok, kuriérnych zásielok a iných dopravovaných zásielok bez ich otvárania a skúmania,
f)	na sledovanie prenosu informácií v rámci komunikačných a informačných systémov spravodajských služieb.

TRETÍ ODDIEL

OSOBITNÉ OPRÁVNENIA

§ 31
Používanie osobitných spôsobov vykazovania údajov

(1)	Spravodajská služba je oprávnená v záujme utajenia svojej činnosti a utajenia pravej totožnosti príslušníkov používať osobitné spôsoby vykazovania údajov pri hospodárení s prostriedkami štátneho rozpočtu vrátane devízového hospodárenia, pri verejnom obstarávaní tovarov, služieb a verejných prác, pri nakladaní s majetkom štátu, ktorý je v správe spravodajskej služby, pri priznávaní dane z príjmov, pri vykazovaní zdravotného poistenia, nemocenského poistenia, poistného na sociálne zabezpečenie a poistného na poistenie v nezamestnanosti.
(2)	Spravodajská služba je oprávnená v záujme utajenia svojej činnosti a utajenia totožnosti príslušníkov používať osobitné spôsoby vykazovania údajov aj pri poskytovaní súhrnných údajov príslušným štátnym orgánom na základe ich požiadaviek; v takýchto prípadoch spravodajská služba poskytne požadované súhrnné údaje takým spôsobom a v takom rozsahu, aby nedošlo k ohrozeniu plnenia úloh spravodajskej služby alebo k ohrozeniu bezpečnosti príslušníkov.
(3)	Spravodajská služba je oprávnená v záujme utajenia svojej činnosti a utajenia totožnosti príslušníkov používať osobitné spôsoby nakladania s majetkom štátu v jej správe.

§ 32
Používanie osobitných finančných prostriedkov

(1)	Osobitné finančné prostriedky sú vyčlenené rozpočtové prostriedky, ktoré je spravodajská služba oprávnená používať na uhrádzanie výdavkov spojených s utajovaním svojej činnosti, utajovaním totožnosti príslušníkov a pri verejnom obstarávaní. 
(2)	Používanie osobitných finančných prostriedkov, spôsob vykazovania a kontrolu ich používania v pôsobnosti Slovenskej informačnej služby upraví riaditeľ Slovenskej informačnej služby a pri plnení úloh Vojenského obranného spravodajstva a Vojenskej spravodajskej služby upraví minister.

§ 33
Oprávnenie na používanie technickej ochrany

(1)	Spravodajská služba je oprávnená používať technickú ochranu chránených osôb a chránených objektov.
(2)	Technická ochrana podľa odseku 1 sa vykonáva použitím zabezpečovacieho systému alebo poplachového systému slúžiaceho na ochranu chránenej osoby alebo na ochranu chráneného objektu alebo na hlásenie jeho narušenia; technická ochrana sa vykonáva aj použitím iných systémov a zariadení, audiozáznamu alebo videozáznamu umožňujúcich sledovanie konania a iného prejavu osoby v chránenom objekte a v jeho blízkosti.
(3)	Zabezpečovacím systémom je podľa tohto zákona sústava elektrických, elektronických, mechanických alebo iných súčiastok tvoriacich pevne zabudovanú prekážku zabraňujúcu vstupu osoby alebo zvieraťa do chráneného objektu alebo výstupu z neho, alebo vjazdu dopravného prostriedku do chráneného objektu alebo výjazdu z neho, ktoré nemožno prekonať bez odborných znalostí alebo fyzickej sily alebo sústava takýchto súčiastok zabraňujúca účinnému použitiu najmä elektrotechnických, rádiotechnických, fototechnických, optických, mechanických a iných technických prostriedkov a zariadení proti chránenej osobe alebo chránenému objektu.
(4)	Poplachovým systémom je podľa tohto zákona sústava elektrických, elektronických, mechanických  alebo iných súčiastok tvoriacich predmet pevne zabudovaný v chránenom objekte alebo používaný na technickú ochranu chránenej osoby, ktorý po neoprávnenom zásahu proti chránenému objektu  alebo proti chránenej osobe vyvolá svetelný, zvukový alebo iný signál.
(5)	Na žiadosť iného štátneho orgánu môže Slovenská informačná služba zabezpečiť technickú ochranu aj pre tento štátny orgán, a to aj v zahraničí.
(6)	Používanie technickej ochrany podľa odsekov 1 až 3 sa nepovažuje za použitie informačno-technických prostriedkov podľa osobitného predpisu.^3) 
(7)	Pri zabezpečovaní technickej ochrany chráneného objektu sa nevyžaduje jeho označenie podľa osobitného predpisu.)

§ 34
Oprávnenie na držanie nebezpečných látok a zakázaných vecí

(1)	Na účely plnenia úloh podľa tohto zákona je spravodajská služba oprávnená držať, skladovať a používať nebezpečné látky a zakázané veci. 
(2)	Nebezpečnými látkami podľa odseku 1 sa rozumejú najmä omamné látky a psychotropné látky, prekurzory, výbušniny, výbušné predmety a jedy.
(3)	Zakázanými  vecami podľa odseku 1 sa rozumejú najmä zakázané zbrane, zakázané strelivo, zakázané doplnky zbrane, falšované bankovky, falšované mince, falšované známky a falšované cenné papiere.
(4)	Pri zaobchádzaní s nebezpečnými látkami sa príslušník spravuje osobitnými predpismi.)

§ 35
Oprávnenie na kontrolu šírenia elektromagnetických vĺn

Ak je to potrebné na výkon spravodajskej činnosti a na výkon spravodajskej ochrany podľa tohto zákona, je spravodajská služba oprávnená kontrolovať šírenie elektromagnetických vĺn na zistenie polohy a druhu telekomunikačného zariadenia,) rádiového zariadenia) alebo iného zariadenia.

§ 36
Oprávnenie vyžadovať poskytnutie pomoci,
podkladov a informácií

(1)	Spravodajská služba je oprávnená v rozsahu svojej pôsobnosti vyžadovať od štátnych orgánov, orgánov samosprávy, verejnoprávnych inštitúcií, iných právnických osôb   a fyzických osôb poskytnutie pomoci, podkladov a informácií, ktoré môžu prispieť k objasneniu skutočností súvisiacich s plnením úloh ustanovených týmto zákonom.
(2)	Štátne orgány, orgány samosprávy, verejnoprávne inštitúcie a iné právnické osoby sú povinné poskytnúť požadovanú pomoc, podklady a informácie spravodajskej službe, pokiaľ im v tom nebránia dôvody ustanovené inými všeobecne záväznými právnymi predpismi. 
(3)	Za podmienok ustanovených osobitnými predpismi) sú fyzické osoby a právnické osoby povinné sprístupniť spravodajskej službe aj údaje, ktoré tvoria predmet telekomunikačného tajomstva a poštového tajomstva, s ktorými tieto osoby prichádzajú do styku a ktoré sú nevyhnutné na plnenie úloh spravodajskej služby pri zabezpečovaní obrany a bezpečnosti štátu. 
(4)	Spravodajská služba je v rozsahu potrebnom na plnenie svojich úloh  podľa tohto zákona oprávnená žiadať z informačného systému prevádzkovaného na základe osobitného predpisu) poskytovanie informácií a osobných údajov od prevádzkovateľa informačného systému) alebo sprostredkovateľa informačného systému) a iných informácií, ktoré sa v informačnom systéme nachádzajú, a to na náklady prevádzkovateľa informačného systému alebo sprostredkovateľa informačného systému. Prevádzkovateľ informačného systému a sprostredkovateľ informačného systému sú povinní písomnej žiadosti spravodajskej služby bezodkladne vyhovieť a zachovať o tom mlčanlivosť, pričom sa nemôžu dovolávať povinnosti mlčanlivosti podľa osobitných predpisov;) to neplatí, ak ide o povinnosť zdravotníckeho pracovníka zachovávať mlčanlivosť o údajoch chránených podľa osobitného predpisu) a ak ide o takéto údaje uvedené v zdravotníckom informačnom systéme podľa osobitného predpisu.)
(5)	Prevádzkovateľ informačného systému alebo sprostredkovateľ informačného systému užívateľov verejnej telefónnej služby,) evidencie občianskych preukazov,) evidencie cestovných dokladov,) evidencie pobytu občanov a registra obyvateľov Slovenskej republiky,) evidencie cudzincov,) dopravných evidencií,) registra trestov) povinný spravodajskej službe na plnenie úloh podľa tohto zákona umožniť diaľkový, nepretržitý a priamy prístup k informáciám a osobným údajom, ktoré príslušný informačný systém obsahuje.
(6)	Osobnými údajmi podľa odsekov 4 a 5 sú meno, priezvisko, rodné číslo, dátum a miesto narodenia a adresa pobytu. Ustanovenia osobitného predpisu) o povinnosti informovať osobu o stave spracúvania osobných údajov sa na poskytovanie údajov podľa odsekov 4 a 5 nepoužijú. Spravodajská služba je oprávnená využívať informácie a osobné údaje podľa odsekov 4 a 5 len na plnenie úloh podľa tohto zákona alebo podľa osobitných predpisov.^2)

PIATA HLAVA

POSTAVENIE, POVINNOSTI A OPRÁVNENIA
PRÍSLUŠNÍKA A ZAMESTNANCA

PRVÝ ODDIEL

POSTAVENIE PRÍSLUŠNÍKA A ZAMESTNANCA

§ 37

Úlohy spravodajskej služby podľa tohto zákona plnia príslušníci; na plnení týchto úloh sa môžu podieľať aj zamestnanci v rozsahu a spôsobom, ktorý určí riaditeľ príslušnej spravodajskej služby.

DRUHÝ ODDIEL

POVINNOSTI PRÍSLUŠNÍKA A ZAMESTNANCA

§ 38
Všeobecné ustanovenie

Príslušník je povinný pri plnení úloh spravodajskej služby podľa tohto zákona dbať na česť, vážnosť a dôstojnosť osôb, ako aj na svoju vlastnú a na to, aby osobám v súvislosti s jeho činnosťou nevznikla škoda alebo iná bezdôvodná ujma; túto povinnosť má aj zamestnanec.

§ 39
Preukazovanie príslušnosti k spravodajskej službe

(1)	Príslušník Slovenskej informačnej služby preukazuje svoju príslušnosť k Slovenskej informačnej službe služobným preukazom s osobným evidenčným číslom a ústnym vyhlásením „Slovenská informačná služba“.
(2)	Príslušník Vojenského obranného spravodajstva preukazuje svoju príslušnosť    k Vojenskému obrannému spravodajstvu služobným preukazom s evidenčným číslom a ústnym vyhlásením „Vojenské obranné spravodajstvo“.
(3)	Príslušník Vojenskej spravodajskej služby preukazuje svoju príslušnosť k Vojenskej spravodajskej službe služobným preukazom s evidenčným číslom a ústnym vyhlásením „Vojenská spravodajská služba“.
(4)	Príslušník preukazuje svoju príslušnosť k spravodajskej službe len ústnym vyhlásením, ak
a)	hrozí nebezpečenstvo z omeškania,
b)	je sám napadnutý, alebo je napadnutá chránená osoba alebo chránený objekt.
(5)	Príslušník pri preukazovaní svojej príslušnosti k spravodajskej službe služobným preukazom nesmie služobný preukaz vydať z rúk; na požiadanie poskytne iba na nahliadnutie prednú stranu služobného preukazu.
(6)	Príslušník pri preukazovaní svojej príslušnosti k spravodajskej službe nie je povinný oznámiť svoje meno, priezvisko, funkciu ani hodnosť.

§ 40
Psychologické vyšetrenie 
a psychofyziologické overenie  pravdovravnosti

(1)	Príslušník a zamestnanec sa počas trvania služobného pomeru a pracovnoprávneho vzťahu podrobujú psychologickému vyšetreniu v prípadoch a v lehotách určených riaditeľom príslušnej spravodajskej služby.
(2)	Príslušník a zamestnanec sa počas trvania služobného pomeru a pracovnoprávneho vzťahu podrobujú psychofyziologickému overeniu pravdovravnosti v prípadoch a v lehotách určených riaditeľom príslušnej spravodajskej služby.
(3)	Ak sa príslušník alebo zamestnanec odmietne podrobiť psychofyziologickému overeniu pravdovravnosti podľa odseku 2, možno takéto konanie považovať za porušenie  služobnej povinnosti zvlášť hrubým spôsobom) alebo za závažné porušenie pracovnej disciplíny.) 

TRETÍ ODDIEL

OPRÁVNENIA PRÍSLUŠNÍKA

§ 41
Nosenie a použitie strelnej zbrane a použitie iných
donucovacích prostriedkov

(1)	Príslušník je oprávnený nosiť strelnú zbraň, ak mu riaditeľ príslušnej spravodajskej služby udelil písomné oprávnenie nosiť strelnú zbraň.
(2)	Príslušník je oprávnený použiť strelnú zbraň 
a)	v nutnej obrane) a krajnej núdzi,) 
b)	ak osoba, proti ktorej sa použila hrozba zbraňou alebo varovný výstrel do vzduchu,  neuposlúchne výzvu príslušníka smerujúcu na zaistenie bezpečnosti inej alebo jeho vlastnej osoby, alebo
c)	ak nemožno inak odvrátiť útok, ktorý ohrozuje chránený objekt alebo chránenú osobu, po predchádzajúcej márnej výzve, aby sa od útoku upustilo.
(3)	Pred použitím strelnej zbrane je príslušník povinný vyzvať osobu, proti ktorej zakročuje, aby upustila od protiprávneho konania s výstrahou, že bude použitá strelná zbraň. Pred použitím strelnej zbrane je príslušník povinný použiť varovný výstrel. Od výstrahy          a varovného výstrelu môže príslušník upustiť len vtedy, ak je sám napadnutý, alebo je ohrozený život alebo zdravie inej osoby a vec neznesie odklad.
(4)	Pri použití strelnej zbrane je príslušník povinný dbať na potrebnú opatrnosť, najmä aby neohrozil životy iných osôb a čo najviac šetril život osoby, proti ktorej strelnú zbraň použije.
(5)	Namiesto strelnej zbrane je príslušník oprávnený použiť iné donucovacie prostriedky, ak tieto postačujú na odvrátenie útoku alebo nebezpečenstva uvedeného v odseku 2 alebo, ak by bolo použitie strelnej zbrane celkom zjavne neprimerané povahe a nebezpečnosti tohto útoku alebo hroziaceho nebezpečenstva. 
(6)	Za iné donucovacie prostriedky podľa odseku 5 sa považujú hmaty, chvaty, údery a kopy sebaobrany, obušok, putá, slzotvorný prostriedok, elektrický paralyzátor, služobný pes, úder strelnou zbraňou, hrozba namierenou zbraňou a varovný výstrel. O tom, ktorý z donucovacích prostriedkov príslušník použije, rozhoduje príslušník podľa konkrétnej situácie. Pred použitím donucovacieho prostriedku je príslušník povinný vyzvať osobu, proti ktorej zakročuje, aby upustila od protiprávneho konania s výstrahou, že bude použitý donucovací prostriedok, ak to povaha donucovacieho prostriedku pripúšťa. Od výstrahy môže príslušník upustiť len vtedy, ak je sám napadnutý, alebo je ohrozený život a zdravie inej osoby a vec neznesie odklad.
(7)	Použitie strelnej zbrane alebo iného donucovacieho prostriedku je príslušník povinný oznámiť svojmu nadriadenému, ktorý je povinný zistiť, či strelná zbraň alebo iný donucovací prostriedok boli použité v súlade s týmto zákonom. Ak nadriadený zistí, že strelná zbraň alebo iný donucovací prostriedok boli použité v rozpore s týmto zákonom, alebo ich použitím bola spôsobená smrť alebo ujma na zdraví, oznámi tieto skutočnosti bezodkladne a následne písomne riaditeľovi príslušnej spravodajskej služby.
(8)	Proti zjavne tehotnej žene, osobe vysokého veku, osobe so zjavnou telesnou chybou alebo chorobou a proti osobe zjavne mladšej ako 15 rokov je príslušník oprávnený použiť len hmaty, chvaty a putá. Iné donucovacie prostriedky je príslušník oprávnený použiť len vtedy, ak útok týchto osôb bezprostredne ohrozuje život alebo zdravie príslušníka alebo iných osôb, alebo hrozí závažná škoda na majetku a útok nemožno odvrátiť inak.

§ 42
Oprávnenia pri ochrane chráneného objektu

(1)	Pri ochrane chráneného objektu je príslušník oprávnený požadovať od vstupujúcich osôb alebo odchádzajúcich osôb preukázanie totožnosti, vykonať ich bezpečnostnú prehliadku a prehliadku nimi vnášanej alebo vynášanej batožiny a vecí, požadovať od týchto osôb, aby prešli zariadením na zisťovanie predmetov a vykonať prehliadku dopravných prostriedkov.  
(2)	Ak príslušník zistí, že osoba uvedená v odseku 1 má pri sebe zbraň, alebo zbraň sa nachádza v dopravnom prostriedku, je oprávnený zbraň odňať. O odňatí zbrane vydá príslušník potvrdenie. Odňatú zbraň je príslušník povinný vrátiť osobe pri odchode z chráneného objektu, ak tomu nebránia zákonné dôvody. Prevzatie zbrane osoba potvrdí svojim podpisom. Ak zákonné dôvody nedovoľujú odňatú zbraň vrátiť, príslušník vydá osobe potvrdenie o odňatí zbrane a zbraň odovzdá spravodajská služba príslušnému útvaru Policajného zboru.
(3)	Zbraňou podľa odseku 2 sa rozumie čokoľvek, čím možno urobiť útok proti telu dôraznejším.
(4)	Príslušník je oprávnený vyviesť z chráneného objektu osobu,  ktorá do tohto objektu neoprávnene vnikla, alebo sa tam neoprávnene zdržuje. Ak sú na to zákonné dôvody, príslušník odovzdá takúto osobu policajnému orgánu.
(5)	Príslušník je oprávnený zabezpečiť odstránenie dopravného prostriedku, aby takýto dopravný prostriedok stojaci v bezprostrednej blízkosti chráneného objektu netvoril prekážku pre vstup osôb alebo vjazd dopravných prostriedkov do tohto objektu; to sa vzťahuje aj na dopravný prostriedok, o ktorom možno odôvodnene predpokladať, že ohrozuje bezpečnosť chráneného objektu.

§ 43
Oprávnenia pri výkone spravodajskej ochrany chránenej osoby

(1)	Pri výkone spravodajskej ochrany chránenej osoby je príslušník oprávnený požadovať, aby osoba zdržujúca sa v priestore, z ktorého by bolo možné bezprostredne ohroziť bezpečnosť chránenej osoby, hodnoverným spôsobom preukázala svoju totožnosť a prikázať kontrolovanej osobe, aby opustila takýto priestor.
(2)	V záujme zaistenia bezpečnosti chránenej osoby je príslušník oprávnený vykonať prehliadku osoby, batožiny, vecí, dopravného prostriedku a objektov nachádzajúcich sa v priestore, z ktorého by bolo možné bezprostredne ohroziť bezpečnosť chránenej osoby, ak osoba nachádzajúca sa v uvedenom priestore na jeho výzvu tento priestor ihneď neopustí, alebo ak vec neznesie odklad.
(3)	Prehliadku osoby podľa odseku 2 vykoná príslušník rovnakého pohlavia, ako je prehliadaná osoba, a to prehmataním odevu prehliadanej osoby alebo prostredníctvom zariadenia na zisťovanie predmetov.
(4)	Kontrolou totožnosti osoby, prehliadkou osoby, batožiny, vecí, dopravného prostriedku a objektov sa nesmie sledovať iný záujem, ako je zaistenie bezpečnosti chránenej osoby.

§ 44
Spoločné ustanovenie

Každý je povinný uposlúchnuť výzvu, pokyn, príkaz a požiadavku príslušníka, ktoré smerujú na uplatňovanie jeho oprávnení podľa tohto zákona, alebo strpieť výkon týchto oprávnení.

ŠIESTA HLAVA

INFORMAČNÉ SYSTÉMY A EVIDENCIE SPRAVODAJSKEJ SLUŽBY

§ 45

(1)	Spravodajská služba je v rozsahu svojej pôsobnosti oprávnená vytvárať a prevádzkovať informačné systémy, v ktorých spracúva osobné údaje a informácie o fyzických osobách, právnických osobách, objektoch, javoch a udalostiach, ktoré majú priamu súvislosť   s plnením úloh podľa tohto zákona alebo úloh podľa osobitných predpisov^2) a v tomto rozsahu je oprávnená viesť evidencie takýchto údajov a informácií.
(2)	Spravodajská služba je povinná zabezpečiť ochranu osobných údajov a informácií spracúvaných v jej informačných systémoch a evidenciách pred vyzradením, zneužitím, poškodením, neoprávneným zničením, odcudzením alebo stratou.
(3)	Spravodajská služba je oprávnená pri vykonávaní spravodajskej činnosti zameranej na terorizmus, organizovanú trestnú činnosť a na účely spolupráce a medzinárodnej spolupráce podľa tohto zákona spracúvať osobné údaje, ktoré odhaľujú rasový alebo etnický pôvod, politické názory, náboženskú vieru alebo svetonázor, členstvo v politických stranách alebo politických hnutiach, členstvo v odborových organizáciách a údaje týkajúce sa pohlavného života a biometrické údaje (ďalej len „osobitné kategórie osobných údajov“), ak je to pri vykonávaní spravodajskej činnosti nevyhnutné.
(4)	Spravodajská služba je oprávnená spracúvať vo svojich informačných systémoch a evidenciách osobné údaje, ktoré tvoria meno a priezvisko, rodné číslo, dátum a miesto narodenia, adresa pobytu, rodinné vzťahy a osobné vzťahy dotknutej osoby k iným osobám a osobitné kategórie osobných údajov podľa odseku 3. Uvedené osobné údaje a osobitné kategórie osobných údajov môže spracúvať spravodajská služba len za účelom plnenia úloh podľa tohto zákona alebo úloh ustanovených osobitnými predpismi^2) o záujmových osobách a ďalších osobách, ktorých sa úlohy spravodajskej služby priamo týkajú.
(5)	Spravodajská služba je oprávnená spracúvať osobné údaje a informácie bez súhlasu dotknutej fyzickej osoby alebo právnickej osoby, získavať ich z verejne dostupných informačných zdrojov, alebo získavať ich pod krytím iným účelom alebo inou činnosťou. Vytvorené informačné systémy a evidencie môže spravodajská služba účelne združovať alebo rozdeľovať, ak si to plnenie jej úloh vyžaduje.
(6)	Ak informácie uchovávané v informačných systémoch a evidenciách spravodajskej služby už nie sú potrebné na plnenie jej úloh, alebo ak je na to iný zákonný dôvod, je spravodajská služba povinná tieto údaje uložiť spôsobom, ktorý zabráni každému, okrem súdu a osôb poverených riaditeľom spravodajskej služby, v prístupe k nim. Ak si to vyžaduje ochrana utajovaných skutočností, ochrana pred ohrozením plnenia konkrétnej úlohy spravodajskej služby alebo ochrana pred odhalením zdrojov spravodajskej služby, možno prístup k informáciám uchovávaným v informačných systémoch a evidenciách spravodajskej služby umožniť len za podmienok, ktoré upraví  riaditeľ príslušnej spravodajskej služby.
(7)	Podrobnosti o informačných systémoch a evidenciách podľa odsekov 1 až 5, najmä o ich ochrane, oprávnenosti prístupu k nim a o sprístupňovaní a poskytovaní údajov a informácií z nich, upraví riaditeľ príslušnej spravodajskej služby. 

SIEDMA HLAVA

NÁHRADA ŠKODY

§ 46

(1)	Štát zodpovedá za škodu, ktorá bola osobe spôsobená v súvislosti s poskytnutím pomoci spravodajskej službe alebo príslušníkovi (ďalej len „poškodený“) na jeho žiadosť alebo s jeho vedomím. Štát sa tejto zodpovednosti môže zbaviť len vtedy, ak sa preukáže, že túto škodu si spôsobil poškodený úmyselne.
(2)	Ak u poškodeného došlo k ujme na zdraví alebo smrti, postupuje sa podľa predpisov o odškodňovaní pracovných úrazov zamestnancov.) 
(3)	Poškodenému sa uhrádza aj škoda na veciach, ktorá mu vznikla v súvislosti       s poskytnutím pomoci. Pritom sa  uhrádza skutočná škoda, a to uvedením do pôvodného stavu; ak to nie je možné alebo účelné, uhrádza sa škoda v peniazoch. Poškodenému môže byť priznaná aj úhrada nákladov spojených s obstaraním novej veci za poškodenú vec.
(4)	Štát zodpovedá aj za škodu spôsobenú spravodajskou službou, príslušníkom, osobou konajúcou v prospech spravodajskej služby alebo osobou, ktorá poskytla pomoc spravodajskej službe alebo príslušníkovi podľa odseku 1 v súvislosti s plnením úloh spravodajskej služby podľa tohto zákona; to neplatí, ak k spôsobeniu škody došlo v dôsledku oprávneného zákroku alebo v dôsledku protiprávneho konania osoby, ktorej bola škoda spôsobená.
(5)	Náhradu škody poskytuje v zastúpení štátu spravodajská služba.
(6)	 Ak tento zákon neustanovuje inak, spravuje sa náhrada škody ustanoveniami osobitného predpisu.) 

Ôsma HLAVA

SPOLOČNÉ, PRECHODNÉ A ZÁVEREČNÉ USTANOVENIA

Spoločné ustanovenia

§ 47

(1)	Každý, kto plní úlohy na základe tohto zákona, alebo poskytuje služby alebo pomoc spravodajskej službe, je povinný zachovávať mlčanlivosť o skutočnostiach, o ktorých sa v súvislosti s činnosťou spravodajskej služby dozvedel a ktoré v záujme právnických osôb a fyzických osôb majú zostať utajené. Povinnosť zachovávať mlčanlivosť trvá aj po skončení služobného pomeru, pracovnoprávneho vzťahu alebo obdobného pracovného vzťahu k spravodajskej službe alebo po skončení poskytovania služieb alebo pomoci spravodajskej službe.
(2)	Na žiadosť orgánov činných v trestnom konaní môže osoby uvedené v odseku 1 zbaviť mlčanlivosti vo svojej pôsobnosti riaditeľ príslušnej spravodajskej služby. 
(3)	Na žiadosť orgánov činných v trestnom konaní môže riaditeľa Slovenskej informačnej služby zbaviť mlčanlivosti prezident Slovenskej republiky. Riaditeľa Vojenského obranného spravodajstva a riaditeľa Vojenskej spravodajskej služby môže na žiadosť orgánov činných v trestnom konaní zbaviť mlčanlivosti minister. To platí aj na zbavenie mlčanlivosti osôb po ukončení služobného pomeru k spravodajskej službe.
(4)	Ustanovením odseku 1 nie sú dotknuté predpisy o ochrane utajovaných skutočností.^2)
§ 48

Ak sa vo všeobecne záväzných právnych predpisoch používa pojem „Vojenské spravodajstvo“, rozumie sa tým „Vojenské obranné spravodajstvo“ a „Vojenská spravodajská služba“.

§ 49
Prechodné ustanovenia

(1)	Slovenská informačná služba zriadená podľa doterajších predpisov sa považuje za Slovenskú informačnú službu podľa tohto zákona. 
(2)	Profesionálni vojaci, ktorí boli do nadobudnutia účinnosti tohto zákona  vyčlenení na plnenie úloh Vojenského spravodajstva podľa osobitného predpisu^14) sa dňom účinnosti tohto zákona považujú za príslušníkov Vojenského obranného spravodajstva alebo príslušníkov Vojenskej spravodajskej služby.
(3)	Práva a povinnosti vyplývajúce z pracovnoprávnych vzťahov a obdobných pracovných vzťahov zamestnancov ministerstva zaradených vo Vojenskom obrannom spravodajstve, ktoré vznikli pred nadobudnutím účinnosti tohto zákona, prechádzajú na Vojenské obranné spravodajstvo podľa osobitného predpisu.)
(4)	Práva a povinnosti vyplývajúce z pracovnoprávnych vzťahov a obdobných pracovných vzťahov zamestnancov ministerstva zaradených vo Vojenskej spravodajskej službe, ktoré vznikli pred nadobudnutím účinnosti tohto zákona, prechádzajú na Vojenskú spravodajskú službu podľa osobitného predpisu.^56)
(5)	Každý, kto bol povinný zachovávať mlčanlivosť o skutočnostiach, o ktorých sa dozvedel v súvislosti s činnosťou spravodajskej služby podľa doterajších predpisov, je povinný zachovávať mlčanlivosť o týchto skutočnostiach podľa tohto zákona. Na zbavenie mlčanlivosti takýchto osôb sa použijú ustanovenia tohto zákona.

§ 50
Zrušovacie ustanovenia

Z r u š u j ú  s a:
1.	zákon Národnej rady Slovenskej republiky č. 46/1993 Z. z. o Slovenskej informačnej službe v znení zákona Národnej rady Slovenskej republiky č. 72 /1995 Z. z., zákona č. 73/1998 Z. z., zákona č. 256/1999 Z. z., zákona č. 328/2002 Z. z., zákona č. 166/2003 Z. z. a zákona č. 178/2004 Z. z., 
2.	zákon Národnej rady Slovenskej republiky č. 198/1994 Z. z. o Vojenskom spravodajstve v znení zákona č. 166/2003 Z. z. a zákona č. 178/2004 Z. z. 

Čl. II

Zákon Slovenskej národnej rady č. 51/1988 Zb. o banskej činnosti, výbušninách       a o štátnej banskej správe v znení zákona Slovenskej národnej rady č. 499/1991 Zb., zákona Národnej rady Slovenskej republiky č.  154/1995 Z. z., zákona č. 58/1998 Z. z. a zákona       č. 533/2004 Z. z. sa mení takto:

§ 37 vrátane nadpisu znie:
„§ 37
Osobitné ustanovenie

Ustanovenia § 21 až 36 sa nevzťahujú na používanie výbušnín, pyrotechnických výrobkov a pomôcok v ozbrojených silách, v ozbrojených bezpečnostných zboroch, v Hasičskom a záchrannom zbore a  v spravodajských službách.“.

Čl. III

Zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení zákona Národnej rady Slovenskej republiky č. 165/1993 Z. z., zákona Národnej rady Slovenskej republiky č. 253/1993 Z. z., zákona Národnej rady Slovenskej republiky č. 254/1993 Z. z., zákona Národnej rady Slovenskej republiky č. 172/1994 Z. z., zákona Národnej rady Slovenskej republiky č. 187/1994 Z. z., zákona Národnej rady Slovenskej republiky č. 249/1994 Z. z.. zákona Národnej rady Slovenskej republiky č. 367/1994 Z. z., zákona Národnej rady Slovenskej republiky č. 374/1994 Z. z., zákona Národnej rady Slovenskej republiky č. 58/1995 Z. z., zákona Národnej rady Slovenskej republiky č. 146/1995 Z. z., zákona Národnej rady Slovenskej republiky č. 304/1995 Z. z., zákona Národnej rady Slovenskej republiky č. 386/1996 Z. z., zákona č. 12/1998 Z. z. , zákona č. 219/1999 Z. z., zákona č. 367/1999 Z. z., zákona č. 240/2000 Z. z., zákona č. 493/ 2001 Z. z., uznesenia Ústavného súdu Slovenskej republiky č. 33/2002 Z. z., zákona č. 215/ 2002 Z. z., zákona č. 233/2002 Z. z., zákona č. 291/2002 Z. z., uznesenia Ústavného súdu Slovenskej republiky č. 452/2002 Z. z., zákona č. 526/2002 Z. z.,  zákona č. 114/2003 Z. z., zákona č. 609/2003 Z. z., zákona č. 191/1994 Z. z., zákona č. 215/2004 Z. z., zákona č. 350/ 2004 Z. z., zákona č. 443/2004 Z. z., zákona č. 523/2004 Z. z., zákona č. 679/2004 Z. z. a zákona č. 68/2005 Z. z. sa dopĺňa takto:

V § 23 sa odsek 5 dopĺňa písmenom zg), ktoré znie:
„ zg)	Slovenskej informačnej službe, Vojenskému obrannému spravodajstvu a Vojenskej spravodajskej službe na účely plnenia ich úloh ustanovených osobitnými predpismi,^8o)“.

Poznámka pod čiarou k odkazu 8o znie:
„^8o)	Zákon č. .../2005 Z. z. o Slovenskej informačnej službe, Vojenskom obrannom spravodajstve a Vojenskej spravodajskej službe a o zmene a doplnení niektorých zákonov (zákon o spravodajských službách), zákon č. 215/2004 Z. z. o ochrane utajovaných skutočností a o zmene a doplnení niektorých zákonov.“.

Čl. IV

Zákon Národnej rady Slovenskej republiky č. 315/1996 Z. z. o premávke na pozemných komunikáciách v znení zákona č. 359/2000 Z. z., zákona č. 405/2000 Z. z., zákona        č. 223/2001 Z. z., zákona č. 381/2001 Z. z., zákona č. 441/2001 Z. z., zákona č. 490/2001 Z. z., zákona 73/2002 Z. z., zákona č. 396/2002 Z. z., zákona č. 660/2002 Z. z., zákona č. 247/ 2003 Z. z., zákona č. 430/2003 Z. z., zákona č. 450/2003 Z. z., zákona č. 510/2003 Z. z., zákona č. 534/2003 Z. z., zákona č. 121/2004 Z. z., zákona č. 174/2004 Z. z., zákona č. 579/ 2004 Z. z. , zákona č. 725/2004 Z. z. a zákona č. 91/2005 Z. z. sa dopĺňa takto:

1.	V § 5 ods. 3 písm. a) sa za slová „Slovenskej informačnej služby“ vkladajú slová „Vojenského obranného spravodajstva, Vojenskej spravodajskej služby“.

2.	V § 15 ods. 7 sa spojka „a“ za slovami „ozbrojených bezpečnostných zborov“ nahrádza čiarkou a za slová „Slovenskej informačnej služby“ sa vkladajú slová „Vojenského obranného spravodajstva a Vojenskej spravodajskej služby“.

Čl. V 

Zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení nálezu Ústavného súdu Slovenskej republiky     č. 77/1998 Z. z., zákona č. 86/2000 Z. z., zákona č. 138/2002 Z. z. zákona č. 100/2003 Z. z., zákona č. 551/2003 Z. z., zákona č. 215/2004 Z. z. a zákona č. 360/2004 Z. z. sa mení a dopĺňa takto:

1. § 60 znie:
„§ 60
Osobitné kontrolné výbory

(1)	Národná rada zriaďuje z poslancov Osobitný kontrolný výbor Národnej rady Slovenskej republiky na kontrolu činnosti Národného bezpečnostného úradu, Osobitný kontrolný výbor Národnej rady Slovenskej republiky na kontrolu činnosti Slovenskej informačnej služby a Osobitný kontrolný výbor Národnej rady Slovenskej republiky na kontrolu činnosti Vojenského obranného spravodajstva a Vojenskej spravodajskej služby (ďalej len „osobitný kontrolný výbor“). Oprávnenia a povinnosti osobitných kontrolných výborov a ich členov ustanovuje osobitný predpis.^50)
(2)	Členov osobitného kontrolného výboru volí národná rada podľa princípu pomerného zastúpenia členov poslaneckého klubu alebo poslaneckých klubov a vzhľadom na určený počet členov osobitného kontrolného výboru. Poslanec sa môže členstva v osobitnom kontrolnom výbore vzdať.
(3)	Kandidátom na člena osobitného kontrolného výboru môže byť len poslanec, ktorý súhlasí s vykonaním bezpečnostnej previerky IV. stupňa podľa osobitného predpisu.^50a) 
(4)	Za člena osobitného kontrolného výboru môže byť zvolený len poslanec s platným osvedčením na oboznamovanie sa s utajovanými skutočnosťami stupňa utajenia Prísne tajné podľa osobitného predpisu.^50a)
(5)	Ak stratí člen osobitného kontrolného výboru oprávnenie oboznamovať sa s utajovanými skutočnosťami, stráca tým členstvo v osobitnom kontrolnom výbore; za tohto poslanca navrhne príslušný poslanecký klub iného poslanca, ktorý súhlasí s vykonaním bezpečnostnej previerky IV. stupňa podľa osobitného predpisu.^50a)
(6)	Na činnosti osobitného kontrolného výboru sa môže na základe uznesenia kontrolného výboru podieľať aj iná osoba, ak je oprávnená na oboznamovanie sa s utajovanými skutočnosťami stupňa utajenia Prísne tajné podľa osobitného predpisu.^50a)“.

Poznámky pod čiarou k odkazom 50 a 50a znejú:
„^50)	Zákon č. .../2005 Z. z. o Slovenskej informačnej službe, Vojenskom obrannom spravodajstve a Vojenskej spravodajskej službe a o zmene a doplnení niektorých zákonov (zákon o spravodajských službách).
^50a)	Zákon č. 215/2004 Z. z. o ochrane utajovaných skutočností a o zmene a doplnení niektorých zákonov.“.

2. Za § 60 sa vkladá nový § 60a, ktorý znie:
„§ 60a
Rokovanie osobitného kontrolného výboru

(1)	Rokovanie osobitného kontrolného výboru je neverejné; na rokovaní sa zúčastňujú členovia osobitného kontrolného výboru, ako aj ďalšie osoby, ak s tým výbor súhlasí.
(2)	Ak osobitný kontrolný výbor prerokúva utajované skutočnosti, rokovania sa môžu so súhlasom výboru zúčastniť len také ďalšie osoby, ktoré sú oprávnené na oboznamovanie sa s utajovanými skutočnosťami príslušného stupňa utajenia.   
(3)	Osobitný kontrolný výbor pri rokovaní postupuje podľa svojho rokovacieho poriadku. 
(4)	Zvolanie osobitného kontrolného výboru môže požadovať každý jeho člen; predseda osobitného kontrolného výboru zvolá osobitný kontrolný výbor, ak o to požiada riaditeľ spravodajskej služby.“.

Čl. VI

Zákon č. 254/1998 Z. z. o verejných prácach sa dopĺňa takto:

1.	V § 4 ods. 2 sa za slová „ostatní správcovia rozpočtových kapitol okrem“ vkladajú slová „Ministerstva obrany Slovenskej republiky, ak ide o verejné práce Vojenského obranného spravodajstva alebo Vojenskej spravodajskej služby, Slovenskej informačnej služby a“.

2.	V § 10 ods. 2 písm. a) sa za slová „v zahraničí“ vkladajú slová „verejných prác Slovenskej informačnej služby“.

3.	V § 18 ods. 1 sa za prvú vetu vkladá veta:
„Ministerstvo obrany Slovenskej republiky, ak ide o verejné práce Vojenského obranného spravodajstva alebo Vojenskej spravodajskej služby a Slovenská informačná služba predkladá hodnotenie verejnej práce len ministerstvu financií.“.
4.	§ 20 sa dopĺňa odsekom 3, ktorý znie:
„(3) Štátny dozor sa nevykonáva na verejných prácach Ministerstva obrany Slovenskej republiky, ak ide o verejné práce Vojenského obranného spravodajstva alebo Vojenskej spravodajskej služby  a verejných prácach Slovenskej informačnej služby.“.

Čl. VII

Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 543/2002 Z. z. a zákona  č. 747/2004 Z. z. sa mení a dopĺňa takto:

Doterajší text § 1 sa označuje ako odsek 1 a dopĺňa sa odsekom 2, ktorý znie:
„(2) Podmienky, postup a rozsah slobodného prístupu k informáciám z pôsobnosti spravodajských služieb ustanovuje osobitný zákon;^1a) ustanovenia tohto zákona sa v týchto prípadoch nepoužijú.“.

Poznámka pod čiarou k odkazu 1a znie:
„^1a)	§ 17 zákona č. .../2005 Z. z. o Slovenskej informačnej službe, Vojenskom obrannom spravodajstve a Vojenskej spravodajskej službe a o zmene a doplnení niektorých zákonov (zákon o spravodajských službách).“.

Čl. VIII

Zákon č. 367/2000 Z. z. o ochrane pred legalizáciou príjmov z trestnej činnosti       a o zmene a doplnení niektorých zákonov v znení zákona č. 566/2001 Z. z. a zákona č. 445/ 2002 Z. z. sa dopĺňa takto:

1.	V § 6 ods. 1 písm. c) sa za slová „(ďalej len „finančná polícia“)“ vkladajú slová „a Slovenskej informačnej službe, ak ide o výkon spravodajskej činnosti zameranej na terorizmus podľa osobitného predpisu^21a)“.

       Poznámka pod čiarou k odkazu 21a  znie:
„^21a)	§ 4 ods. 1 písm. c) zákona č. .../2005 Z. z. o Slovenskej informačnej službe, Vojenskom obrannom spravodajstve a Vojenskej spravodajskej službe a o zmene a doplnení niektorých zákonov (zákon o spravodajských službách).“.

2.	V § 6 ods. 3 písm. c) sa za slová „finančnej polícii“ vkladajú slová „a Slovenskej  informačnej službe, ak ide o výkon spravodajskej činnosti zameranej na terorizmus podľa osobitného predpisu^21a)“.

3.	V § 6 ods. 3 písm. d) sa za slová „finančnej polícii“ vkladajú slová „a Slovenskej informačnej službe, ak ide o výkon spravodajskej činnosti zameranej na terorizmus podľa osobitného predpisu^21a)“.

4.	V § 11 sa za slová „Policajt služby finančnej polície^21)“ vkladajú slová „a príslušník Slovenskej informačnej služby“.

Čl. IX

Zákon č. 483/2001 Z. z. o bankách a o zmene a doplnení niektorých zákonov v znení zákona č. 430/2002 Z. z., zákona č. 510/2002 Z. z., zákona č. 165/2003 Z. z., zákona č. 603/ 2003 Z. z., zákona č. 215/2004 Z. z. a zákona č. 554/2004 Z. z. a zákona č. 747/2004 Z. z. sa dopĺňa takto:

V § 91 sa odsek 4 dopĺňa písmenom n), ktoré znie:
„n)	Slovenskej informačnej službe, Vojenskému obrannému spravodajstvu a Vojenskej spravodajskej službe na účely plnenia úloh na úseku boja proti terorizmu, organizovanej trestnej činnosti a nelegálnemu obchodovaniu podľa osobitného predpisu. ^86d)“. 

	Poznámka pod čiarou k odkazu 86d znie:
„^86d)	§ 4 ods. 1 písm. c), d) a e), § 6 ods. 1 písm. c), d) a e) a § 8 ods. 1 písm. f), g) a e) zákona č. .../2005 Z. z. o Slovenskej informačnej službe, Vojenskom obrannom spravodajstve a Vojenskej spravodajskej službe a o zmene a doplnení niektorých zákonov (zákon o spravodajských službách).“. 

Čl. X

Zákon č. 566/2001 Z. z. o cenných papieroch a investičných službách a o zmene        a doplnení niektorých zákonov (zákon o cenných papieroch) v znení zákona č. 291/2002 Z. z., zákona č. 510/2002 Z. z., zákona č. 162/2003 Z. z., zákona č. 594/2003 Z. z., zákona č. 43/ 2004 Z. z., zákona č. 635/2004 Z. z. a zákona č. 747/2004 Z. z. sa mení takto:

1. V § 110 sa odsek 1 dopĺňa písmenom j), ktoré znie:
„j)	Slovenskej informačnej službe, Vojenskému obrannému spravodajstvu a Vojenskej spravodajskej službe na účely plnenia úloh na úseku boja proti terorizmu, organizovanej trestnej činnosti, nelegálnemu obchodovaniu a na ochranu záujmov Slovenskej republiky v oblasti hospodárstva, vedy a techniky podľa osobitného predpisu,^97a)“.

Poznámka pod čiarou k odkazu 97a) znie:
„^97a)	§ 4 ods. 1 písm. c), d) e) a g) a § 6 ods. 1 písm. c) až f) zákona č. .../2005 Z. z. o Slovenskej informačnej službe, Vojenskom obrannom spravodajstve a Vojenskej spravodajskej službe a o zmene a doplnení niektorých zákonov (zákon o spravodajských službách), zákon č. 215/2004 Z. z. o ochrane utajovaných skutočností a o zmene a doplnení niektorých zákonov.“.

2. V § 134 sa odsek 3 dopĺňa písmenom h), ktoré znie:
„h)	Slovenskej informačnej službe, Vojenskému obrannému spravodajstvu a Vojenskej spravodajskej službe na účely plnenia úloh na úseku boja proti terorizmu, organizovanej trestnej činnosti, nelegálnemu obchodovaniu a na ochranu záujmov Slovenskej republiky v oblasti hospodárstva, vedy a techniky podľa osobitného predpisu,^97a)“.

Čl. XI

Zákon č. 291/2002 Z. z. o Štátnej pokladnici a o zmene a doplnení niektorých zákonov v znení zákona č. 386/2002 Z. z., zákona č. 428/2003 Z. z., zákona č. 523/2004 Z. z., zákona č. 581/2004 Z. z. a zákona č. 747/2004 Z. z. sa mení a dopĺňa takto:

1.	Poznámka pod čiarou k odkazu 14 znie:
„^14)	Napríklad zákon č. 540/2001 Z. z. o štátnej štatistike, zákon č. .../2005 Z. z. o Slovenskej informačnej službe, Vojenskom obrannom spravodajstve a Vojenskej spravodajskej službe a o zmene a doplnení niektorých zákonov (zákon o spravodajských službách).“.

2.	Poznámka pod čiarou k odkazu 21 znie:
„^21)	§ 267 zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, zákon č. .../2005 Z. z. o Slovenskej informačnej službe, Vojenskom obrannom spravodajstve a Vojenskej spravodajskej službe a o zmene a doplnení niektorých zákonov (zákon o spravodajských službách).“. 

3.	V § 12 ods. 1 písm. c) sa za slová „Slovenská informačná služba“ vkladajú slová „ a pre klienta Vojenské obranné spravodajstvo a Vojenská spravodajská služba^23a)“.

Poznámka pod čiarou k odkazu 23a znie:
„^23a)	Zákon č. .../2005 Z. z. o Slovenskej informačnej službe, Vojenskom obrannom spravodajstve a Vojenskej spravodajskej službe a o zmene a doplnení niektorých zákonov (zákon o spravodajských službách).“.

Čl. XII

Zákon č. 395/2002 Z. z. o archívoch a registratúrach a o doplnení niektorých zákonov v znení zákona č. 515/2003 Z. z. sa mení a dopĺňa takto:
V § 32 sa za odsek 2 vkladá nový odsek 3, ktorý znie:
„(3)	V podmienkach spravodajskej služby^37a) plní úlohy ministerstva podľa § 18 ods. 1, § 20 ods. 1, § 24 ods. 1 písm. d) a e) a odseku 3 písm. b) a d) bod 1 na úseku archívov a registratúr spravodajská služba.“.

Doterajší odsek 3 sa označuje ako odsek 4.

Poznámka pod čiarou k odkazu 37a znie:
„^37a)	Zákon č. .../2005 Z. z. o Slovenskej informačnej službe, Vojenskom obrannom spravodajstve a Vojenskej spravodajskej službe a o zmene a doplnení niektorých zákonov (zákon o spravodajských službách).“.

Čl. XIII

Tento zákon nadobúda účinnosť 1. januára 2006.